Надежда Захариева
Когато пишеш…

chitanka.info

Когато пишеш, не мисли за мен.

Помислиш ли си, може би веднага

ще се усетиш като хванат в плен.

И тайно ще мечтаеш нощ и ден

от своя плен ужасен да избягаш.

Когато пишеш ме забравяй ти.

Страхът за другия е чувство мръсно.

Ненавист може в теб да породи.

И може би за всеки мъртъв стих

вината само в мене ще потърсиш.

Когато пишеш, нека нито звук

за мен не ти напомня в тази къща.

Бъди за всичко мое сляп и глух.

Не искам мисълта, че си съпруг,

поета в теб в страхливец да превръща.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.